title: Coturnix
text: Coturnix (Bonnaterre, 1791) ye un chenero que contiene 9 especies d'aus galliformes de tamanyo chicorrón, conoixidas en aragonés como cotornices, codornices u guallas.
  
  As especies miembros de o chenero Coturnix habitan en o Viello Mundo y Oceanía, incluindo-se Australia y Nueva Zelanda.
  
  Descripción
  
  As cotornices son aus chicorronas, d'entre 15 y 25 centimetros de lonchitut corporal, y formas arronchadetas, semellants a una perdiz menudeta. Como as suyas parients as perdices, son mayoritariament terrestres anque son capables ta o volido, que gosa estar pesau y de curtas distancias.
  
  Anque por a especie mas freqüent en Aragón, Coturnix coturnix, se gosa tener a imáchen de que as cotornices tienen una coloración creptica, marrón con piquetas negras, en realidat i ha especies en atras latitutz que arriban a tener colors muit vitariscas y vistosas.
  
  Hábitat
  
  En Europa, as cotornices son especies propias d'espacios ubiertos, y refusan internar-se en a selva u en os matullars, a on que podrían trobar-ie obstaclos ta enchegar-se a volar si les calese. S'estiman mas os praus y as uebras, a on que i troban simients y insectos que constituyen a suya dieta, y puestos en os que a hierba altera oculte os suyos niedos de a vista d'os depredadors.
  
  Especies
  
  As 9 especies descritas de Coturnix son:
  
   Coturnix japonica
   Coturnix coturnix
   Coturnix delegorguei
   Coturnix coromandelica
   Coturnix pectoralis
   Coturnix novaezelandiae †
   Coturnix ypsilophora
   Coturnix chinensis
   Coturnix adansonii
  
  Imáchens
  
  Zoonimia 
  
  O lexicografo y naturalista Rafel Vidaller documenta a parola «cotorniz», en o suyo libro O Libro de As Matas y Os Animals, en as localidatz de a Espunya, Boltanya y Chistén, todas tres en Sobrarbe. A forma codorniz a documenta en as Cortz en a Fueva, y en Tramacastiella de Tena en a val de Tena.
  
  O nombre de gualla (y bellas variants, como «guanlla» y «guatlla») se documentan en l'aria enterament oriental, mas que mas en nuclios de Ribagorza. Asinas, Vidaller la recopila en Esdolomada, Benás, Erisué, Chía, Llire, en Saúnc, en Torres, en Castanesa y en Graus. O doctor Francisco Salamero, lexicografo aficcionau de Ribagorza baixa, tamién documenta gualla en a val d'o Sarrón, en a zona lingüisticament peculiar de Torres y Chuseu. Presenta formas pareixidas en catalán (guatlla), y en francés (caille), y ye una parola d'orichen francico.
  
  Se veiga tamién
  
  Perdiz
  Perdigacho
  Perdigana
  Galliformes
  Gallineta ciega
  Lagopus
  
  Referencias
  
  Vinclos externos
  
  Phasianidae
  Cheneros d'aus